Diari Oficial de la Generalitat Valenciana


Sumari del DOGV 9309, del 30-03-2022 (2022/2701)

RESOLUCIÓ de 25 de març de 2022, del secretari autonòmic d'Educació i Formació Professional, per la qual es convoca el desenvolupament d'un programa d'acompanyament, motivació i reforç escolar personalitzat a l'alumnat més vulnerable educativament dels centres docents de titularitat de la Generalitat, dins del programa de cooperació territorial «PROA+» (2021-2024).
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9309

Data del DOGV
:   30-03-2022

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2022/2701


Data del document
:   25-03-2022

Organisme emissor
:   Conselleria d'Educació, Cultura i Esport

Tipus de document
:   Resolució

Anàlisi jurídica

 Descriptors 

:   * Conselleria d'Educació, Cultura i Esport
    * Conselleria d'Educació, Cultura i Esport

RESOLUCIÓ de 25 de març de 2022, del secretari autonòmic d'Educació i Formació Professional, per la qual es convoca el desenvolupament d'un programa d'acompanyament, motivació i reforç escolar personalitzat a l'alumnat més vulnerable educativament dels centres docents de titularitat de la Generalitat, dins del programa de cooperació territorial «PROA+» (2021-2024). [2022/2701]  
  
La Llei orgànica 2/2006, de 3 de maig, d'educació (BOE 106, 04.05.2006), modificada per la Llei orgànica 3/2020, de 30 de desembre, considera en el preàmbul que el sistema educatiu ha de centrar-se a millorar els resultats generals i les taxes de titulats en Educació Secundària Obligatòria, i a reduir l'abandonament primerenc de l'educació i de la formació. A més, en l'article 120 estableix que els centres, en l'exercici de la seua autonomia, poden adoptar experimentacions, innovacions pedagògiques, programes educatius, plans de treball, formes d'organització, normes de convivència o ampliació de calendari escolar o d'horari lectiu d'àrees o matèries, en els termes que establisquen les administracions educatives i dins de les possibilitats que permeta la normativa aplicable, inclosa la laboral, sense que en cap cas supose discriminació de cap tipus, ni s'imposen aportacions a les famílies ni exigències a les administracions educatives.  
  
Així mateix, en l'article 80, estableix que les administracions públiques desenvoluparan accions dirigides cap a les persones, grups, entorns socials i àmbits territorials que es troben en situació de vulnerabilitat socioeducativa i cultural amb l'objectiu d'eliminar les barreres que limiten el seu accés, presència, participació o aprenentatge, assegurant amb això els ajustos raonables en funció de les seues necessitats individuals i prestant el suport necessari per a fomentar el seu màxim desenvolupament educatiu i social, de manera que puguen accedir a una educació inclusiva, en igualtat de condicions amb els altres.  
Cal esmentar també que l'article 122 de la mateixa llei orgànica en el seu punt segon possibilita que les administracions educatives puguen assignar majors dotacions de recursos a determinats centres públics o privats concertats, per raó dels projectes com el present programa o en atenció a les condicions de necessitat especial de la població que escolaritzen. Així mateix, aquesta assignació quedarà condicionada a la rendició de comptes i justificació de la utilització adequada dels recursos esmentats.  
El Reial decret 984/2021, de 16 de novembre, pel qual es regulen l'avaluació i la promoció en l'Educació Primària, així com l'avaluació, la promoció i la titulació en l'Educació Secundària Obligatòria, el Batxillerat i la Formació Professional, estableix al seu article 6 l'atenció a les diferències individuals a l'avaluació, que inclou la mesura de prolongar un curs addicional l'escolarització en atenció a les circumstàncies personals de l'alumnat amb necessitats educatives especials. Aquestes circumstàncies podran ser permanents o transitòries i hauran d'estar suficientment acreditades.  
El Reial decret 157/2022, d'1 de març, pel qual s'estableixen l'ordenació i els ensenyaments mínims de l'Educació Primària, assenyala en l'article 17 que l'escolarització de l'alumnat que presenta necessitats educatives especials es regirà pels principis de normalització i inclusió i assegurarà la seua no discriminació i la igualtat efectiva en l'accés i la permanència en el sistema educatiu, podent introduir-se mesures de flexibilització de les diferents etapes educatives, quan es considere necessari.  
Assenyala també que les administracions educatives establiran els procediments oportuns quan siga necessari realitzar adaptacions que s'aparten significativament dels criteris d'avaluació i els continguts del currículum, a fi de donar resposta a l'alumnat amb necessitats educatives especials que les precisen, buscant permetre-li el màxim desenvolupament possible de les competències clau.  
El Reial decret 1105/2014, de 26 de desembre, estableix el currículum bàsic d'Educació Secundària Obligatòria i del Batxillerat, i en el seu article 16 indica que correspon a les administracions educatives regular les mesures d'atenció a la diversitat organitzatives i curriculars, incloent-hi les mesures d'atenció a l'alumnat amb necessitats específiques de suport educatiu que permeten als centres, en l'exercici de la seua autonomia, una organització flexible dels ensenyaments. Entre les diferents mesures estan les adaptacions del currículum, la integració de matèries en àmbits, els agrupaments flexibles, el suport a grups ordinaris, els desdoblaments de grups, l'oferta de matèries específiques, els programes de millora de l'aprenentatge i del rendiment i altres programes de tractament personalitzat per a l'alumnat. A aquests efectes, els centres tenen autonomia per organitzar els grups i les matèries de manera flexible i adoptar les mesures d'atenció a la diversitat més adequades a les característiques de l'alumnat i que permeten l'aprofitament dels recursos de què es disposa. Aquestes mesures formaran part del PEC, de conformitat amb el que estableix l'article 121.2 de la Llei orgànica 2/2006, de 3 de maig, d'educació.  
  
El Decret 108/2014, de 4 de juliol, del Consell, pel qual s'estableix el currículum i es desplega l'ordenació general de l'Educació Primària a la Comunitat Valenciana, estableix en el capítol V article 15 que la conselleria competent en matèria d'educació durà a terme accions de caràcter compensatori en relació amb les persones, grups i àmbits territorials que es troben en situacions desfavorables derivades de factors socials, econòmics, culturals, geogràfics, ètnics o d'una altra índole.  
  
El Decret 87/2015, de 5 de juny, del Consell, pel qual s'estableix el currículum i es desplega l'ordenació general d'Educació Secundària Obligatòria i del Batxillerat a la Comunitat Valenciana, estableix en el capítol V article 11 que la conselleria competent en matèria d'educació durà a terme accions de caràcter compensatori en relació amb les persones, grups i àmbits territorials que es troben en situacions desfavorables derivades de factors socials, econòmics, culturals, geogràfics, ètnics o d'una altra índole.  
L'Ordre 20/2019, de 30 d'abril, de la Conselleria d'Educació, Investigació, Cultura i Esport, per la qual es regula l'organització de la resposta educativa per a la inclusió de l'alumnat en els centres docents sostinguts amb fons públics del sistema educatiu valencià, assenyala a la seua disposició addicional setena que la Conselleria d'Educació ha de proveir els recursos per donar resposta als centres docents de caràcter singular.  
El Ministeri d'Educació i Formació Professional i la Comunitat Valenciana han subscrit un acord per a desenvolupar un programa de cooperació territorial denominat Programa de cooperació territorial per a l'orientació, avanç i enriquiment educatiu (PROA+). Aquest programa respon a la necessitat de millorar l'èxit escolar i garantir la permanència de l'alumnat en aquells centres sostinguts amb fons públics en els quals es concentre un percentatge elevat de joves en clara situació de vulnerabilitat socioeducativa, i tindrà una duració de tres cursos.  
  
El programa PROA+ està finançat pel Ministeri d'Educació i Formació Professional, per al curs 2021-2022, i per la Unió Europea en el marc del Mecanisme de Recuperació, Transformació i Resiliència per al període 2021-2024.  
El programa contempla un catàleg d'actuacions (activitats palanca), en relació amb l'adequació del projecte educatiu de centre, amb l'impuls a les competències docents i orientadores necessàries, amb l'acompanyament, motivació i reforç escolar personalitzat per a l'alumnat amb necessitats específiques de suport educatiu, i amb l'impuls a la implicació i a la col·laboració de les famílies i de l'entorn comunitari. S'entén per activitat palanca aquella iniciativa que implementa un centre d'educació per dinamitzar un procés de transformació global.  
  
Per això, en virtut de les competències atribuïdes pel Decret 173/2020, de 30 d'octubre, del Consell, d'aprovació del Reglament orgànic i funcional de la Conselleria d'Educació, Cultura i Esport i per l'Ordre 9/2021, de 7 de maig, de desplegament del Reglament orgànic i funcional de la Conselleria d'Educació, Cultura i Esport, resolc:  
  
  
Primer. Objecte i finalitat  
La present resolució té per objecte efectuar la convocatòria per al desenvolupament del Programa per a l'orientació, avanç i enriquiment educatiu PROA+ per als cursos 2021-2022, 2022-2023 i 2023-2024. La finalitat del PROA+ és millorar els resultats d'escolarització generals i reduir les taxes d'alumnat sense titulació al finalitzar l'educació bàsica, així com l'abandonament escolar primerenc.  
  
Segon. Persones destinatàries i requisits de participació  
La present resolució desenvolupa el programa per a centres de titularitat de la Generalitat Valenciana que impartisquen alguna o algunes de les etapes de segon cicle d'Educació Infantil, Educació Primària, Educació Secundària Obligatòria i/o Batxillerat que reunisquen els requisits que s'indiquen a continuació:  
1. Acceptació del professorat del claustre en la participació en el programa, amb un mínim del 60 %.  
2. Complir amb almenys un dels següents requisits:  
a) Tindre un percentatge mínim del 30 % de l'alumnat vulnerable. S'entén per alumnat vulnerable l'alumnat amb necessitats de compensació de les desigualtats (NCD) i l'alumnat amb necessitats específiques de suport educatiu (NESE) de les etapes susceptibles de rebre dotació de personal.  
b) Ser centres rurals, situats en zones amb alta dispersió de la població o deprimides socialment, econòmicament o culturalment.  
  
Tercer. Objectius  
L'objectiu general és posar en marxa un mecanisme d'ajuda per a l'enfortiment dels centres que afronten una major complexitat educativa, a través de les administracions educatives competents, per a donar suport a les actuacions d'aquests centres durant el període 2021-2024. Aquestes actuacions han de servir per a canviar la cultura del centre a través de la generació d'expectatives positives per a tot l'alumnat, encetar processos d'ensenyament-aprenentatge que generen satisfacció en tots els actors implicats, i potenciar un clima inclusiu en el centre, tot això, de manera gradual i sostenible, per a encaminar-ho cap a l'èxit escolar de tot l'alumnat, que constitueix el seu objectiu últim.  
  
Per a la consecució de tal fi, s'han establit una sèrie d'objectius intermedis, d'actituds, de desenvolupament d'estratègies i activitats palanca, de recursos i d'entorn que han de ser aconseguides (annex II). L'administració educativa podrà sol·licitar indicadors d'obligatori emplenament a l'efecte de contrastar el grau de consecució dels objectius. De l'anàlisi dels indicadors podran derivar-se, si és el cas, les conseqüències oportunes a efectes de manteniment del programa.  
  
  
Quart. Finançament de les actuacions a desenvolupar  
Aquestes dotacions de personal estan finançades pel Ministeri d'Educació i Formació Professional i per la Unió Europea en el marc del component 21 del Mecanisme de Recuperació, Transformació i Resiliència, corresponent a «Modernització i digitalització del sistema educatiu» per al període 2021-2024.  
El pressupost serà de 9.924.454,24 - per a l'exercici 2022, amb un import màxim previsible en el programa 422.20 de 8.522.846,86 - i d'1.401.607,38 - en el programa 422.30, 74.933.156,93 - per a l'exercici 2023, amb un import màxim previsible en el programa 422.20 de 9.052.976,10 - i d'1.462.546,83 - en el programa 422.30 i 7.010.348,62 - per a l'exercici 2024, amb un import màxim previsible en el programa 422.20 de 6.035.317,40 - i de 975.031,22 - en el programa 422.30, condicionat a l'existència del crèdit adequat i suficient en els pressupostos de la Generalitat per als exercicis posteriors al que s'adquireix el compromís de la despesa.  
Les despeses d'aquesta convocatòria del PROA+ estan incloses en els pressupostos de la Generalitat de l'exercici 2022 en el capítol I dels programes 422.20 i 422.30, per al curs 2021-2022. Les despeses d'aquesta convocatòria pera als cursos 2022-2023 i 2023-2024 estaran condicionades a l'existència de crèdit adequat i suficient en els pressupostos de la Generalitat per als exercicis posteriors al que s'adquireix el compromís de la despesa.  
  
Cinqué. Contracte programa i compromisos  
Els centres educatius establiran amb l'administració educativa els compromisos de millora mitjançant un acord amb format de contracte programa en el qual es faran constar les estratègies i actuacions elegibles d'entre les que figuraran en el catàleg d'actuacions PROA+, denominades activitats palanca, les mesures a desenvolupar, els recursos i els indicadors de seguiment i avaluació del programa.  
  
Els centres educatius es comprometen a:  
1. Elaborar un pla estratègic de millora (PEM) amb l'estructura definida en l'annex I, inclòs en el contracte programa, en el marc del procés de millora contínua i del seu projecte educatiu de centre. A tots els efectes el Pla estratègic de millora en la Comunitat Valenciana serà considerat una adequació del PAM i les línies d'actuació del PROA+ seran línies considerades dins del PAM del centre.  
2. Desenvolupar el pla estratègic de millora i la concreció en cada curs del pla d'activitats palanca que pot variar en els diferents cursos com a resultat del procés d'avaluació de la seua aplicació.  
3. Realitzar la formació requerida i l'adequació del seu PEM en els termes que establisquen el Ministeri d'Educació i Formació Professional i la Conselleria d'Educació, Cultura i Esport.  
4. Participar activament en la formació inicial del programa i en la formació contínua, així com en les reunions de centres PROA+, si és el cas, dues persones del claustre, una d'elles de l'equip directiu. Aquestes dues persones constituiran l'equip promotor.  
5. Integrar el programa PROA+ en el funcionament ordinari del centre.  
6. Informar el claustre de professorat i el consell escolar de les actuacions que s'emmarquen dins del PROA+ i, si és el cas, de les seues adaptacions.  
7. Presentar la consecució dels objectius establits en el temps i forma que es comunicarà per part de l'administració educativa.  
8. Facilitar totes les dades demanades per l'administració educativa per al seguiment i avaluació del programa PROA+.  
9. Aplicar, explicitar i desenvolupar els principis pedagògics PROA+ amb el model de l'escola inclusiva.  
10. No segregar internament l'alumnat.  
11. Implementar les activitats palanca E5 501 i E5 502 (annex I) en el curs 2021-2022.  
12. Implementar l'activitat palanca E2 A230 i/o la E2 A260 els cursos 2021-2022, 2022-2023 i 2023-2024. Aquestes activitats hauran de ser assignades al professorat designat com a recurs extraordinari.  
13. Els centres podran seleccionar i implementar qualsevol altra activitat palanca els cursos 2021-2022, 2022-2023 i 2023-2024 d'entre les desenvolupades en l'annex disponible al web  
https://ceice.gva.es/va/web/innovacion-calidad/proaplus.  
14. Complir amb el calendari d'actuacions desenvolupat en l'annex I.  
15. Donar publicitat mitjançant cartell informatiu del finançament pel Ministeri d'Educació i Formació Professional i el Mecanisme de Recuperació i Resiliència i per la Unió Europea en el marc del Mecanisme de Recuperació, Transformació i Resiliència, fent constar l'emblema de la Unió Europea, el logo institucional del MEFP, així com els logotips del Pla de Recuperació, Transformació i Resiliència i PROA+.  
  
  
Els centres seleccionats rebran de la Conselleria d'Educació, Cultura i Esport, en funció de la disponibilitat pressupostària, una dotació de personal extraordinària. Les hores destinades a les actuacions tindran caràcter finalista i només podran ser emprades en el desenvolupament d'activitats que s'incloguen dins del contracte programa.  
  
La Conselleria d'Educació, Cultura i Esport, per part seua, es compromet a:  
1. Facilitar el personal assignat per a possibilitar l'aplicació de les actuacions en els termes establits en aquesta resolució.  
2. Oferir l'assessorament que es considerara necessari als centres que implementen el programa.  
3. Acompanyar i fer costat als centres en l'aplicació del seu pla estratègic a través de la Inspecció d'Educació i unitats externes de suport, facilitar una formació de qualitat per als equips directius i el professorat del centre, respectar les singularitats i/o els marges d'autonomia addicionals acordats, i les corresponents clàusules de finançament explicitades en el contracte programa.  
Totes dues parts es comprometen a aplicar els mecanismes de seguiment i avaluació fixats en el contracte. L'incompliment significatiu de l'execució del pla per un centre pot comportar la supressió del finançament addicional o la reducció temporal de recursos addicionals que es destinaran a complementar els d'un altre centre PROA+.  
En totes les actuacions de comunicació, convocatòria, publicitat, resolució i notificació sobre el programa, la Conselleria d'Educació, Cultura i Esport i el centre hauran de fer constar la menció expressa següent: Programa finançat pel Ministeri d'Educació i Formació Professional i el Mecanisme de Recuperació i Resiliència i per la Unió Europea en el marc del Mecanisme de Recuperació, Transformació i Resiliència, i hauran de fer constar l'emblema de la Unió Europea, el logo institucional del MEFP, així com els logotips del Pla de Recuperació, Transformació i Resiliència i PROA+.  
  
  
Sisé. Procediment d'assignació  
L'administració educativa assignarà professorat addicional als centres que, en procediment de concurrència competitiva, atesos els criteris de selecció, obtinguen la puntuació mínima per a la participació en el programa PROA+. La puntuació mínima serà aquella que determine que el nombre de centres seleccionats coincidisca amb el nombre de contractes programa finançats. L'assignació serà com a mínim de mitja jornada per als centres seleccionats i podrà ser d'un múltiple enter de mitges jornades.  
  
Seté. Criteris de selecció  
Cadascun dels centres destinataris obtindrà una puntuació mitjançant els criteris següents:  
a) Nombre d'alumnat matriculat en el centre en les etapes susceptibles de rebre dotacions de personal del programa segons l'última actualització de dades. Fins a 100 punts.  
b) Ruralitat basada en l'índex DEGURBA (grau d'urbanització). Fins a 200 punts.  
c) Percentatge de vulnerabilitat dels centres, entés com el percentatge corresponent a la suma d'alumat NCD i NESE del centre de les etapes susceptibles de rebre dotacions de personal en el centre sobre el total de la matrícula, segons l'última actualització de dades, ponderat amb l'ISEC del centre. Fins a 200 punts.  
La puntuació total del centre és la suma ponderada de la puntuació de cadascun dels criteris anteriors.  
  
Huité. Calendari d'actuacions  
Durant el curs 2021-2022, els centres seleccionats hauran de realitzar de manera obligatòria les actuacions següents:  
1. Participació en la formació de l'equip promotor sobre l'elaboració del pla estratègic de millora i l'aplicació i justificació de l'activitat palanca.  
2. Participació en la formació específica per al professorat que s'incorpora al programa PROA+.  
3. Signatura del contracte programa.  
4. Aplicació de les activitats palanca 501 i 502 (annex I).  
5. Tria i aplicació com a mínim d'una de les activitats palanca E2 A230 o E2 A260.  
6. Elaboració del pla estratègic de millora.  
7. Elaboració del pla d'activitats palanca per al curs 2022-2023.  
  
8. Avaluació de les actuacions realitzades durant aquest curs i modificació del PEM, si escau.  
  
Durant els cursos 2022-2023 i 2023-2024, els centres seleccionats hauran de realitzar de manera obligatòria les actuacions següents:  
1. Adaptació dels documents de centre en relació als principis pedagògics del programa PROA+.  
2. Participació en la formació de l'equip promotor sobre l'elaboració del pla estratègic de millora i l'aplicació i justificació de l'activitat palanca.  
3. Elaboració del pla estratègic de millora, aplicació del pla estratègic de millora i revisió posterior.  
4. Aplicació i adaptació, si és el cas, del pla d'activitats palanca.  
  
5. Participació en la formació específica per al professorat que s'incorpora al programa PROA+.  
6. Aplicació de les activitats palanca 501 i 502 (annex I).  
7. Tria i aplicació com a mínim d'una de les activitats palanca E2 A230 o E2 A260.  
8. Avaluació de les actuacions realitzades durant aquests cursos i modificació del PEM, si escau.  
  
Nové. Coordinació  
En cada centre docent, l'organització del PROA+ serà competència de la direcció del centre docent, qui podrà delegar l'organització en qualsevol altre docent del claustre de professorat, preferentment en un membre de l'equip directiu, que actuarà com a coordinador o coordinadora del programa.  
Les funcions associades al coordinador o coordinadora del programa en els centres educatius són les següents:  
1. Coordinar un pla de formació PROA+ al centre per al desenvolupament d'actuacions de formació.  
2. Coordinar el desenvolupament del pla estratègic de millora inclòs en el contracte, en el marc del projecte educatiu del centre, i la seua concreció i avaluació en cada curs del pla d'activitats palanca.  
3. Coordinar l'equip de professionals del programa PROA+ del centre.  
4. Efectuar un seguiment del PROA+.  
El coordinador o coordinadora del PROA+ serà valorat a l'efecte dels diferents concursos de mèrits que siguen convocats per l'Administració educativa. Aquesta valoració s'aplicarà, cada curs escolar, a aquells i aquelles professionals que realitzen aquestes funcions a partir de l'entrada en vigor d'aquestes instruccions. El coordinador o coordinadora del PROA+ tindrà un reconeixement del seu treball equivalent a 30 hores de formació.  
  
Desé. Sol·licitud, documentació i termini de presentació  
Els centres que desitgen participar en el programa PROA+ hauran d'accedir a la plataforma en l'enllaç ovice.gva.es, on faran constar la seua voluntat de participació i hauran de lliurar la documentació següent:  
1. Certificat de la sessió del claustre de professorat en el qual conste l'aprovació i el compromís d'almenys, el 60 % del claustre, per a la participació en el programa durant, almenys, els tres cursos 2021-22, 2022-23 i 2023-24.  
2. Llistat d'activitats palanca escollides pel centre per incorporar-les com a línies d'intervenció en el PAM.  
El termini per a la presentació de sol·licituds serà de 10 dies hàbils a partir de l'endemà de la publicació en el DOGV de la present resolució.  
  
  
Onzé. Òrgan instructor. Funcions  
1. S'estableix la Subdirecció General d'Innovació i Qualitat Educativa de la Direcció General d'Innovació Educativa i Ordenació com a òrgan instructor del procediment regulat en aquesta resolució.  
2. Les funcions d'aquest òrgan seran les següents:  
a) Elaborar la proposta provisional de dotació de professorat addicional per al desenvolupament de les actuacions dins del PROA+, atenent els criteris establits, i elevar-la a la Secretaria Autonòmica.  
  
b) Resoldre les al·legacions, si és el cas.  
c) Proposar la inclusió en el programa de nous centres, en cas de disponibilitat de recursos i atenent els requisits establits.  
d) Elevar la proposta definitiva de dotació de professorat addicional a la comissió assessora i avaluadora.  
  
Dotzé. Comissió assessora i avaluadora  
1. Es constituirà una comissió assessora i avaluadora, que es regirà pel que estableix la Llei 40/2015, d'1 d'octubre, de règim jurídic del sector públic, amb la composició següent:  
Presidència:  
El subdirector o subdirectora general competent en innovació i qualitat educativa, o la persona en qui delegue.  
Vocalies:  
El subdirector o subdirectora general competent en matèria d'ordenació acadèmica o la persona en qui delegue.  
El subdirector o subdirectora general competent en matèria de personal docent o la persona en qui delegue.  
El subdirector o subdirectora general competent en matèria de planificació educativa o la persona en qui delegue.  
El subdirector o subdirectora general competent en matèria de formació del professorat o la persona en qui delegue.  
El subdirector o subdirectora general competent en matèria d'inclusió educativa, o la persona en qui delegue.  
L'inspector o inspectora general d'Educació, o la persona en qui delegue.  
El cap o la cap del servei amb competències en avaluació i estudis o la persona en qui delegue.  
Un funcionari o funcionària de la direcció general competent en innovació i qualitat educativa, que ocuparà la secretaria de la comissió.  
La presidència de la comissió podrà nomenar a personal d'altres serveis dependents de la conselleria competent en educació per a participar en aquesta comissió, amb veu i sense vot.  
També s'hi podran incorporar, amb veu i sense vot, els tècnics o tècniques en la matèria que es consideren necessaris per al correcte desenvolupament de les funcions encomanades.  
2. En la composició d'aquesta comissió es requerirà la presència equilibrada d'homes i dones en aplicació del previngut al II Pla d'igualtat de dones i homes de l'Administració de la Generalitat, aprovat per Acord de 10 de març de 2017, del Consell.  
3. Les funcions d'aquesta comissió seran les següents:  
a) Realitzar un informe en què es concrete el resultat de l'aplicació anual del programa. Tindrà en compte el sistema d'indicadors i qualsevol altra informació que considere oportuna, amb la finalitat de proposar la continuació o no del programa en cada centre partícip.  
b) Incloure en el programa, si s'escau, nous centres en cas de disponibilitat de recursos i atenent els requisits establits.  
c) Realitzar la proposta definitiva de dotació de professorat addicional i elevar-la a la Secretaria Autonòmica.  
  
Tretzé. Procediments per al seguiment i la justificació econòmica de les activitats del PROARespecte de la justificació econòmica del programa, seran elegibles els sous del professorat sempre que haja sigut designat per a l'execució del programa PROA+, conste per escrit i siga un cost directe de personal. La informació relativa al professorat assignat al programa constarà en el sistema informàtic de gestió ITACA. Aquestes dotacions de personal estan finançades per la Unió Europea en el marc del component 21 del Mecanisme de Recuperació, Transformació i Resiliència, corresponent a «Modernització i digitalització del sistema educatiu».  
  
La documentació justificativa relativa a les despeses directes de personal de professorat que haurà de ser recopilada pel centre segons el format que serà proporcionat serà:  
1. Document de designació de personal o, si és el cas, de nomenament per a desenvolupar les funcions vinculades amb el programa PROA+ i presa de coneixement per part del personal adscrit al programa de què ha sigut informat del cofinançament de les seues remuneracions.  
2. Certificat signat pel director o directora del centre del temps treballat i de les tasques desenvolupades en el marc del programa PROA  
3. Llistat d'alumnat beneficiari del programa.  
4. Certificat de l'acceptació del 60 % del claustre.  
5. Contracte programa signat.  
6. Certificació de la sessió del consell escolar en la qual s'informa del Programa PROA + i la seua inclusió en el PAM.  
  
Catorzé. Inspecció d'Educació  
La Inspecció d'Educació supervisarà, dins de les seues competències, el funcionament correcte del programa i emetrà els informes corresponents a la direcció general competent.  
  
Quinzé. Resolució de la convocatòria  
La present convocatòria es resoldrà mitjançant resolució de la persona titular de la Secretaria Autonòmica d'Educació i Formació Professional, amb determinació dels centres seleccionats.  
Es publicarà una resolució provisional de centres seleccionats en el programa PROA+ en la pàgina web de la Conselleria d'Educació, Cultura i Esport. Davant d'aquesta resolució s'obrirà un termini de reclamacions de 5 dies, passat el qual es publicarà la resolució definitiva de centres participants en el programa PROA+ en la pàgina web PROA+ de la Conselleria d'Educació, Cultura i Esport.  
La resolució inclourà també la dotació de professorat obtinguda per cada centre amb sol·licitud estimatòria.  
  
Setzé. Recursos  
De conformitat amb el que estableixen els articles 112, 121 i 122 de la Llei 39/2015, d'1 d'octubre, del procediment administratiu comú de les administracions públiques, contra la present resolució, que no posa fi a la via administrativa, es podrà interposar recurs d'alçada davant del conseller d'Educació, Cultura i Esport en el termini d'un mes a comptar des de l'endemà de ser publicada.  
  
València, 25 de març de 2022.- El secretari autonòmic d'Educació i Formació Professional: Miguel Soler Gracia.  
  
  
ANNEX I  
Calendari d'actuacions  
  
Curs 21-22 Cursos 22-23 i 23-24  
Formació equip promotor sobre l'elaboració del PEM i l'aplicació i justificació d'AP Adaptació dels documents de centre als principis pedagògics PROAFormació professorat PROA+   
Aplicació d'activitat palanca (AP) Dues AP obligatòries:  
1. E5 501 Gestió del canvi  
2. E5 502 Xarxa educativa  
  
Una AP mínim a triar:  
3. E2 A230 Reforç extraescolar  
4. E2 A260 Codocència  
  
Altres AP (voluntàries):  
5. E1 A101 Avaluació de barreres.  
6. E1 A103 Famílies a l'escola.  
7. E2 A201 Pla d'Absentisme.  
8. E2 A203 Tutoria individualitzada  
9. E2 A204 Tutoria entre iguals  
10. E2 A208 Millora de la competència digital amb la família.  
11. E2 A231 Activitats d'activació de la biblioteca escolar  
12. E2 A232 Activitats de reforç de la comprensió lectora  
13. E2 A233 Dinamització de biblioteques escolars  
14. E2 261 Model de resposta en la intervenció (RTI) en lectura  
15. E3 A306 Avaluació inclusiva E2  
16. E4 A402 Aprenentatge cooperatiu.   
Elaboració esborrany PEM Apartats que inclou el PEM:  
  
1. Centre i entorn  
2. Perfil de l'alumnat  
3. Plantejament institucional  
4. Avaluació de l'escola inclusiva  
5. Anàlisi DAFO  
6. Marc de planificació  
7. Mapa estratègic  
8. Definició d'indicadors  
9. Desenvolupament del pla  
10. Seguiment i rendició de comptes Aplicació del PEM i revisió  
Pla d'activitats palanca 22/23 Aplicació pla activitats palanca (AP)  
Avaluació Avaluació  
 Presa de decisions  
  
  
  
ANNEX II  
Objectius i actuacions del PROA  
Per al plantejament d'aquest programa s'han tingut en compte, i són un element nuclear, els següents principis pedagògics recollits a la LOMLOE, d'ara endavant, principis pedagògics PROA+:  
1. L'equitat, que garantisca la igualtat d'oportunitats en l'accés, el procés i resultats educatius, i la no-segregació dins dels centres.  
  
2. L'educació inclusiva com a principi fonamental, on tots els joves aprenen junts i s'atén la diversitat de tot l'alumnat.  
3. Expectatives positives sobre les possibilitats d'èxit de tot l'alumnat.  
4. Acompanyament i orientació, prevenció i detecció primerenca de les dificultats d'aprenentatge, i posada en marxa de mecanismes de reforç tan prompte es detecten les dificultats.  
5. Rellevància de l'educació no cognitiva (socioemocional) per als aprenentatges i benestar futur.  
6. Ús del coneixement acumulat per a la millora contínua del procés d'ensenyament aprenentatge.  
  
a) Objectius  
  
La finalitat del PROA+ és:  
a) Millorar els resultats d'escolarització generals i reduir les taxes d'alumnat sense titulació al finalitzar l'educació bàsica.  
b) Reduir l'abandonament escolar primerenc.  
  
Per a la consecució de tal fi, s'han establit una sèrie de fites que han de ser aconseguides:  
  
Objectius intermedis:  
c) Incrementar els resultats escolars d'aprenentatges cognitius i socioemocionals.  
d) Reduir el nombre d'alumnes que repeteixen curs.  
e) Reduir el nombre d'alumnes que presenta dificultats per a l'aprenentatge.  
f) Reduir l'absentisme escolar, millorant les fases del procés d'aprenentatge.  
  
Objectius d'actituds en el centre:  
g) Aconseguir i mantindre un bon clima inclusiu en el centre.  
h) Aconseguir i mantindre un bon nivell de satisfacció en el procés d'ensenyament/aprenentatge.  
i) Aconseguir i mantindre expectatives positives del professorat sobretot l'alumnat.  
j) Avançar cap a una escola inclusiva i sense segregació interna en el centre.  
  
Objectiu de desenvolupament d'estratègies i activitats palanca:  
k) Aplicar estratègies i activitats palanca facilitadores dels objectius intermedis i d'actituds en el centre.  
  
Objectius de recursos:  
l) Formar a l'equip docent i professional en lideratge pedagògic i en les competències necessàries per a reduir l'abandó escolar primerenc i aconseguir els objectius del programa.  
m) Integrar l'educació formal, no formal i informal al servei dels objectius intermedis.  
n) Utilitzar els recursos disponibles per a la consecució dels objectius del programa de manera eficient i eficaç.  
  
Objectius d'entorn:  
o) Col·laborar en l'assegurament d'unes adequades condicions d'educabilitat per a tot l'alumnat.  
p) Contribuir a reduir la segregació en els centres educatius.  
  
b) Actuacions del Programa  
  
Àmbits d'actuacions en els quals es desenvoluparan les activitats palanca incloses en les línies estratègiques:  
1. Alumnat vulnerable (línies estratègiques 1 i 2).  
2. Actituds en el centre (línia estratègica 3).  
3. Processos d'ensenyament/aprenentatge (línia estratègica 4).  
4. Centre i administració educativa (línia estratègica 5).  
  
1. Alumnat vulnerable (línies estratègiques 1 i 2).  
1.1) Actuacions per a aconseguir i assegurar condicions d'educabilitat. És necessari establir el perfil de l'alumnat i d'aquell que es troba en risc d'exclusió, les seues característiques, circumstàncies i necessitats, i fer un seguiment d'ells. En aquests casos la figura del tutor/a és fonamental, amb el suport dels equips d'orientació, per a entre tots definir com solucionar les barreres que dificulten l'èxit escolar, acompanyament, orientació i seguiment de l'alumnat destinatari.  
  
1.2) Actuacions per a fer costat a l'alumnat amb dificultats per a l'aprenentatge. L'acompanyament, orientació i seguiment de l'alumnat destinatari serà fonamental. La tutoria individualitzada, el suport dels equips d'orientació, així com la participació d'altres professionals, com el professorat tècnic de serveis a la comunitat, integradors socials, mediadors socioeducatius, etc. són actuacions necessàries. Una eina que pot ser útil per a facilitar l'èxit educatiu de l'alumnat amb necessitats específiques de suport educatiu (NESE) i en risc d'abandonament primerenc és l'acord pedagògic o de compromís educatiu en el qual el centre és l'alumne/a, però han d'intervindre també la família, l'escola, i si es considera oportú, l'entorn educatiu. Es tracta de fixar objectius i compromisos específics i rellevants contextualitzats per a cada alumne/a, família i escola.  
  
  
2. Actituds en el centre:  
El plantejament de PROA+ és facilitar una nova visió, uns objectius compartits per a aconseguir l'èxit educatiu de tot l'alumnat, posant especial èmfasi en el més vulnerable. En els centres ha de suposar un canvi de cultura que implica un procés de reflexió, de formació i desenvolupament de lideratge compartit, de millora de la qualitat tant dels equips directius com del professorat, i, per descomptat, d'acompanyament per part de la Inspecció Educativa i els equips tècnics de suport de les administracions educatives.  
Les actuacions per a desenvolupar les actituds positives en el centre tindran caràcter transversal.  
  
3. Processos d'ensenyament/aprenentatge:  
L'adquisició de competències bàsiques és un factor indefugible en el camí cap a l'èxit escolar de tot l'alumnat. El més vulnerable educativament ha d'enfrontar barreres que dificulten aquesta adquisició i sobre les que el programa pretén incidir directament, entre altres, ja siga amb contingents extraordinaris, acompanyament de professionals degudament formats i formades i/o treball col·laboratiu entre iguals. Aquests professionals desenvoluparan les actuacions necessàries per a millorar el procés d'ensenyament/aprenentatge de les competències bàsiques.  
  
  
4. Centre i administració educativa:  
Es tracta de fomentar la sensibilització i el plantejament institucional del Programa PROA+, per al que serà fonamental la formació inicial de l'equip directiu i l'equip promotor amb l'objectiu que visualitzen la necessitat del canvi i el repte de les actuacions de millora, que compartiran amb la resta de la comunitat educativa. La gestió del canvi requereix voluntarietat i corresponsabilitat de la comunitat educativa i suport de les administracions educatives.  
4.1. Actuacions i compromisos de gestió de centre, entorn i de millora de la qualitat i estabilitat dels equips docents. Serà necessari un procés continu que s'iniciarà en el curs 2021-2022 i tindrà una duració de tres anys.  
4.1.1. Actuacions centrades en el centre en el seu conjunt.  
- Gestió del canvi. Processos de reflexió, anàlisi de la situació de la qual parteixen (DAFO), realització d'un mapa estratègic, fixació d'indicadors de progrés. Per a això, és necessari a partir de la necessitat de canvi, establir una diagnosi de la situació del centre i elaborar un pla estratègic de millora en el marc de procés de millora contínua.  
  
- Dissenyar el pla estratègic de millora a tres anys, 2021-2024, i integrar en ell les actuacions de tots els plans o projectes que estan en funcionament en el centre, de tal manera que funcione com un únic pla. Integrar totes les actuacions del programa PROA+ en els documents del centre.  
- Accions i compromisos de gestió de centre i per a millorar la qualitat dels professionals (condició necessària que afecta a totes les activitats).  
- Facilitar l'accés al coneixement existent i com considerar les diferents alternatives cost/eficiència d'activitats palanca. Participar i aprofitar les xarxes territorials de PROA+, aportar i rebre el coneixement generat. Dissenyar un pla de comunicació interna i externa. Visibilitzar el centre i participar en les activitats de l'entorn.  
4.1.2. Actuacions centrades en la gestió de l'equip humà i la seua qualitat.  
- Desenvolupar activitats orientades al benestar de l'equip docent. Pla d'acolliment, acompanyament i desenvolupament dels professionals del centre.  
- Elaborar, aplicar i avaluar un pla de formació dels professionals del centre en lideratge pedagògic i gestió del canvi, inclosa la modalitat assessorament extern, visita a altres centres, reflexió pedagògica, etc., per a la transformació del centre i dels processos d'ensenyament aprenentatge, d'acord amb les necessitats derivades del contracte programa, el pla estratègic de millora del centre i els principis pedagògics PROA+.  
  
- Participació en xarxes territorials de PROA+ que permeten compartir coneixement.  
4.1.3. Actuacions relacionades amb la gestió dels recursos de manera eficient i dels espais.  
- Organització dels espais disponibles amb un enfocament inclusiu i pedagògic.  
- La biblioteca escolar com a espai d'aprenentatge, en el qual tenen cabuda tots els projectes del centre i la informació en diversos suports, i de compensació de tota mena de desigualtats.